دلتا النيل أو الدلتا المصريه ، فى مصر السفلى ، منطقه بيتفرع فيها النيل فى مصر لفروع بتصب فى البحر المتوسط على شكل زهرة اللوتس مكونه واحده من اكبر الدلتات فى العالم بعرض حوالى 250 كم و طول من الجنوب للشمال حوالى 160 كم و مساحه حوالى 44.000 كم مربع ، مكونه بكده منطقه زراعيه خضرا من اخصب المناطق فى منطقة جنوب البحر المتوسط و سط صحارى قاحله بتغطى منطقة الشرق الاوسط. بتبدأ الدلتا جنب القاهره. أهم فرعين للنيل فى الدلتا هما فرع دمياط فى الشرق و فرع رشيد فى الغرب. الدلتا فيها بحيرات واسعه زى بحيرة المنزله فى شمال شرق الدلتا و بحيرات البرلس و ادكو و مريوط فى الجهه الشماليه الغربيه. قبل بنا السد العالى فى اسوان كان فيضان النيل بيجدد الطين فى الدلتا لكن مع الفايده دى كانت للفيضانات برضه اضرار كبيره لانها كانت بتحول مناطق فى الدلتا لبحيرات و كانت بتفصل القرى عن بعضها و تسبب مشاكل كبيره. دلوقتى بتستخدم الاسمده. المصريين عاشو لألاف السنين فى منطقة الدلتا و بنو اول دوله فى التاريخ و اسسو حضاره زراعيه متقدمه و ثقافه متفوقه عن ثقافات المناطق الصحراويه المجاوره ، و كانت منطقة الدلتا المصريه عبر التاريخ منطقة جذب لبدو الصحارى المحيطه بمصر من الشرق و الغرب و حتى لمهاجرين من اليونان و جنوب اوروبا.